**Lauri Pajuniemi** (s. 12. syyskuuta 1999 Tampere) on suomalainen jääkiekkoilija. Hän on pelipaikaltaan oikea laitahyökkääjä. Pajuniemi laukoo oikealta.

Ura
---

### Seuraura

Pajuniemi syntyi Tampereella, mutta hän muutti perheineen omien sanojensa mukaan 1–2 kuukauden ikäisenä Lahteen ja sieltä edelleen kahdeksankuukautisena Turkuun. Pajuniemi aloitti jääkiekkoilun 7-vuotiaana Turun Palloseurassa. Hän ylsi kaudella 2014–2015 C-nuorten SM-karsinnoissa joukkueensa sisäisen piste-, maali- ja syöttöpörssin voittoon tehoilla 10+12=22. C-nuorten SM-sarjan pudotuspeleissä Pajuniemi oli TPS:n paras maalintekijä kolmella osumallaan. Hänet valittiin kauden päätteeksi sarjan tähdistökentälliseen. Kaudella 2015–2016 Pajuniemi voitti koko B-nuorten SM-sarjan pistepörssin sekä oli TPS:n paras pistemies ja maalintekijä tehoilla 28+48=76. Hänet palkittiin tämän myötä Matti Hagman -palkinnolla. Pajuniemeä enemmän tehopisteitä sarjassa on yhden kauden runkosarjassa tehnyt vain Eeli Tolvanen (84 tehopistettä) kaudella 2014–2015. Hänet valittiin kauden päätteeksi B-nuorten SM-sarjan ensimmäiseen tähdistökentälliseen.

Kesällä 2017 Pajuniemi nousi TPS:n SM-liigajoukkueeseen ja hän pelasi siellä useita harjoitusotteluita. Pajuniemi teki 24. elokuuta 2017 joukkueen kanssa kaksivuotisen juniorisopimuksen. Samana päivänä hän teki miesten pääsarjadebyyttinsä Mestarien liigassa vieraissa tšekkiläistä HK Hradec Královéa vastaan. Pajuniemi merkittiin TPS:n kolmosketjun vasempaan laitaan Elias Karvosen ja Teemu Väyrysen viereen. Hän sai ottelussa jääaikaa 12.30 minuuttia. Pajuniemi teki ottelussa myös ensimmäisen miesten pääsarjamaalinsa ylivoimalla. SM-liigadebyyttinsä hän teki runkosarjan avauskierroksella 8. syyskuuta 2017 vieraissa Rauman Lukkoa vastaan. Pajuniemi merkittiin jälleen TPS:n kolmosketjun oikeaan laitaan Elias Karvosen ja Teemu Väyrysen viereen. Hän sai ottelussa jääaikaa 8.05 minuuttia. Pajuniemi teki liigauransa avausmaalin 3. helmikuuta 2018 kotiottelussa Oulun Kärppiä vastaan. Hän onnistui maalinteossa myös voittomaalikilpailussa, jonka myötä TPS voitti ottelun 2–1. Tony Virta valitsi Pajuniemen ottelun Alumnien tähtien kakkostähdeksi. Kaikkiaan hänen tulokaskautensa toi 32 runkosarjaottelussa tehot 2+5=7, yhdekssä playoff-ottelussa tehot 3+1=4 ja kuudessa CHL-ottelussa kaksi maalia.

New York Rangers varasi Pajuniemen viidennellä kierroksella 132. pelaajana NHL:n varaustilaisuudessa 2018. Kaudella 2018–2019 hän teki SM-liigassa 44 runkosarja- ja neljässä playoff-ottelussa tehot 5+8=13. Pajuniemi pelasi kauden aikana myös yhden ottelun lainalla Mestis-joukkue TUTO Hockeyssa lokakuussa 2018. Huhtikuussa 2019 hän teki TPS:n kanssa kaksivuotisen jatkosopimuksen.

Kaudella 2019–2020 Pajuniemi teki läpimurron SM-liigan huipulle. Hän voitti tehoilla 26+14=40 TPS:n sisäisen maalipörssin ja Pajuniemi jakoi sisäisen pistepörssin voiton Ilari Filppulan kanssa. Hän sivusi myös 13 osumallaan seuran kaikkien aikojen yhden kauden ylivoimamaaliennätystä, joka on Layne Ulmerin hallussa kaudelta 2006–2007. Pajuniemi jakoi koko SM-liigan maalipörssin kolmannen sijan Ilveksen Eemeli Suomen kanssa. Hän teki liigauransa ensimmäisen kypärätempun 18. joulukuuta 2019 vieraissa Mikkelin Jukureita vastaan. Pajuniemen ensimmäinen osuman syntyi ylivoimalla ja kolmas jäi TPS:n 4–5-voittoon päättyneen ottelun ratkaisumaaliksi. Hän sai ottelussa myös syöttöpisteen oltuaan kakkossyöttäjänä Markus Nurmen tekemään maaliin. Timo Palosaari valitsi Pajuniemen ottelun Alumnien tähtien ykköstähdeksi. Hän vahvisti TPS:ää kauden aikana myös Spengler Cupissa. Joukkueen jäätyä ilman pudotuspelipaikkaa SM-liigassa Pajuniemi vahvisti TPS:n A-nuoria pudotuspeleissä.

Alkukaudella 2020–2021 Pajuniemi oli muutaman viikon sivussa, kun hän sai reisivamman törmättyään Lukon Anrei Hakulisen kanssa. Pajuniemi teki lopulta runkosarjassa 48 ottelussa tehot 22+16=38, joilla hän oli TPS:n toiseksi paras maalintekijä ja Pajuniemi jakoi sisäisen pistepörssin kolmannen sijan Ruslan Ishakovin kanssa. Hän jakoi koko SM-liigan maalipörssin kuudennen sijan KooKoon Ahti Oksasen kanssa. Pudotuspeleissä Pajuniemi teki 13 ottelussa tehot 4+4=8. Hän voitti kauden päätteeksi SM-hopeaa.

Huhtikuussa 2021 Pajuniemi teki New York Rangersin kanssa kaksivuotisen NHL-tulokassopimuksen. Hän pelasi kauden 2021–2022 kokonaan AHL-joukkue Hartford Wolf Packissa, jossa Pajuniemen tulokaskausi toi 51 runkosarjaottelussa tehot 13+13=26. Pajuniemi nostettiin runkosarjan aikana kahdesti Rangersin varapelaajien ns. "taksiryhmään". Kesken pudotuspelien huhtikuun 2022 lopulla seura nosti hänet NHL-joukkueensa harjoitusvahvuuteen loukkaantumisten varalta, mutta Pajuniemi ei kuitenkaan saanut peliaikaa.

Syksyn 2022 harjoitusleirin päätteeksi New York Rangers lähetti Pajuniemen taas Hartford Wolf Packin AHL-joukkueeseen. Hän pelasi myös kauden 2022–2023 kokonaan Hartford Wolf Packin AHL-joukkueessa. Pajuniemi teki runkosarjassa 68 ottelussa tehot 19+19=38. Pudotuspeleissä hän pelasi yhdeksän ottelua tehopistein 4+2=6. Pajuniemi oli joukkueen paras maalintekijä.

Kaudeksi 2023–2024 Pajuniemi siirtyi vuoden mittaisella sopimuksella Ruotsin SHL-liigan Malmö Redhawksiin.

### Maajoukkueura

Pajuniemi pelasi alle 18-vuotiaiden Ivan Hlinkan muistoturnauksessa vuonna 2016. Yhteensä hän on pelannut kaksi nuorten ja 18 poikien maaottelua. Suomen A-maajoukkueessa Pajuniemi on pelannut kuusi ottelua tehden kaksi maalia. Hän sai tililleen ensimmäisen A-maaottelunsa Beijer Hockey Gamesin Helsingin jäähallissa pelatussa avausottelussa 6. helmikuuta 2020 Venäjää vastaan. Pajuniemi merkittiin Suomen extrahyökkääjäksi, mutta hän jäi kuitenkin ilman peliaikaa. Pajuniemi sai ensimmäiset peliaikansa A-maajoukkueessa seuraavassa ottelussa 8. helmikuuta 2020 Tukholman Globenissa Tšekkiä vastaan. Hänet merkittiin Suomen kolmosketjun vasempaan laitaan Arttu Ilomäen ja Joel Mustosen viereen. Ensimmäisen A-maajoukkuemaalinsa Pajuniemi teki 16. marraskuuta 2023 Swiss Ice Hockey Gamesissa Zürichissä Ruotsia vastaan.

Pelityyli
---------

*FinnProspects.com*-sivuston Marco Bombinon mukaan Pajuniemi hallitsee kiekkoa ja mailaansa hyvin pienessäkin tilassa. Pajuniemi luo hyvin hyökkäyksiä ja antaa nopeita ja helppoja syöttöjä. Bombinon mukaan hän pelaa maltilla, on nopea, ketterä ja omaa korkean työmoraalin. Pajuniemellä on kuitenkin kehitettävää kokonaisvaltaisessa pelaamisessa ja hänen tulisi tehdä ajoittain nopeampia ratkaisuja. Pajuniemi menettää myös ajoittain kiekon puolustuspäässä.

Muuta
-----

Pajuniemen pikkuveli Antti pelasi jääkiekkoa puolustajana B-junioriksi asti.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2015–2016 | TPS | A-SM | 1 | 0 | 0 | 0 | 0 | – | – | – | – | – |
| 2016–2017 | TPS | A-SM | 37 | 8 | 17 | 25 | 2 | 3 | 0 | 2 | 2 | 0 |
| 2017–2018 | TPS | A-SM | 14 | 3 | 7 | 10 | 18 | – | – | – | – | – |
|  | TPS | SM-liiga | 32 | 2 | 5 | 7 | 4 | 9 | 3 | 1 | 4 | 2 |
| 2018–2019 | TPS | SM-liiga | 44 | 5 | 8 | 13 | 20 | 4 | 0 | 0 | 0 | 14 |
|  | TUTO Hockey | Mestis | 1 | 0 | 0 | 0 | 0 | – | – | – | – | – |
| 2019–2020 | TPS | A-SM | – | – | – | – | – | 2 | 0 | 0 | 0 | 0 |
|  | TPS | SM-liiga | 49 | 26 | 14 | 40 | 10 | – | – | – | – | – |
| 2020–2021 | TPS | SM-liiga | 48 | 22 | 16 | 38 | 38 | 13 | 4 | 4 | 8 | 8 |
| 2021–2022 | Hartford Wolf Pack | AHL | 51 | 13 | 13 | 26 | 14 | – | – | – | – | – |
| 2022–2023 | Hartford Wolf Pack | AHL | 68 | 19 | 19 | 38 | 32 | 9 | 4 | 2 | 6 | 4 |
| 2023–2024 | Malmö Redhawks | SHL | 43 | 15 | 20 | 35 | 26 | – | – | – | – | – |
| 4 kautta | yhteensä | SM-liiga | 173 | 55 | 43 | 98 | 72 | 26 | 7 | 5 | 12 | 24 |
| 2 kautta | yhteensä | AHL | 119 | 32 | 32 | 64 | 46 | 9 | 4 | 2 | 6 | 4 |

Lähteet
-------

* Lauri Pajuniemi The Internet Hockey Databasessa (englanniksi)
* Lauri Pajuniemi Eurohockey-sivustolla (englanniksi)
* Lauri Pajuniemi *Elite Prospects*. Everysport Media Group AB.  (englanniksi)

### Viitteet

1. 1 2  LAURI PAJUNIEMI (pdf) *nhl.bamcontent.com*. National Hockey League. Viitattu 10.4.2019.
2. 1 2 3 4 5 6 7 8 9 10  Lauri Pajuniemi *Elite Prospects*. Everysport Media Group AB.  (englanniksi)
3. 1 2  Silvennoinen, Markku: Silvennoisen suvivieras, osa 1: Lauri Pajuniemi *hc.tps.fi*.  26.6.2020. HC TPS Turku Oy.  Arkistoitu 27.9.2020. Viitattu 14.7.2020.
4. ↑  Sihvonen, Varpu: Pajuniemi saavutti motivoivan välietapin *nhl.com/fi*.  24.7.2018. National Hockey League. Viitattu 10.4.2019.
5. ↑  Elite Prospects - TPS U16 *eliteprospects.com*. Everysport Media Group AB. Viitattu 10.4.2019. (englanniksi)
6. ↑  Elite Prospects - U18 SM-sarja Stats All-time Season *eliteprospects.com*. Everysport Media Group AB. Viitattu 10.4.2019. (englanniksi)
7. ↑  Matches *championshockeyleague.com*.  24.8.2017. Champions Hockey League (CHL) AG. Viitattu 14.7.2020. (englanniksi)
8. ↑  Matches *championshockeyleague.com*.  24.8.2017. Champions Hockey League (CHL) AG. Viitattu 24.8.2017. (englanniksi)
9. ↑  Lukko - TPS, 8.9.2017 *liiga.fi*.  8.9.2017. Jääkiekon SM-liiga Oy. Viitattu 10.4.2020.
10. ↑  Lukko - TPS, 8.9.2017 *liiga.fi*.  8.9.2017. Jääkiekon SM-liiga Oy. Viitattu 8.9.2017.
11. ↑  TPS kaatoi Kärpät kärkiottelussa – Lauri Pajuniemestä yllätysratkaisija *is.fi*.  3.2.2018. Sanoma Media Finland Oy. Viitattu 3.2.2018.
12. ↑  Otteluseuranta *liiga.fi*.  3.2.2018. Jääkiekon SM-liiga Oy. Viitattu 4.2.2018.
13. ↑  HC TPS Twitterissä *twitter.com*.  12.10.2018. HC TPS Turku Oy. Viitattu 10.4.2019.
14. ↑  Seppä, Lassi: TPS solmi neljä jatkosopimusta − Piskula ja Budish jäävät Turkuun *Jatkoaika.com*.  15.4.2019. Jatkoaika r.y. Viitattu 15.4.2019.
15. ↑  Määttä, Tuuli: Pelaaja-arviot 2019−20: Lauri Pajuniemi nousi TPS:n kirkkaimmaksi tähdeksi *Jatkoaika.com*.  24.3.2020. Jatkoaika r.y. Viitattu 10.4.2020.
16. ↑  Elite Prospects - TPS *eliteprospects.com*. Everysport Media Group AB. Viitattu 10.4.2020. (englanniksi)
17. ↑  Elite Prospects - Liiga Stats 2019-2020 *eliteprospects.com*. Everysport Media Group AB. Viitattu 10.4.2020. (englanniksi)
18. ↑  Jukurit - TPS, 18.12.2019 *liiga.fi*.  18.12.2019. Jääkiekon SM-liiga Oy. Viitattu 18.12.2019.
19. ↑  TPS tiedotti: Saa Nuorten SM-liigan kuolemanpeliin viisi jäätävää vahvistusta *facebook.com*.  8.3.2020. HC TPS Turku Oy. Viitattu 23.12.2023.
20. ↑  TPS menettää Pajuniemen kolmeksi viikoksi - "Muutama pienempi ja yksi isompi repeämä reisilihaksessa" *Jatkoaika.com*.  5.10.2020. Jatkoaika r.y. Viitattu 29.6.2021.
21. ↑  Elite Prospects - TPS *eliteprospects.com*. Everysport Media Group AB. Viitattu 29.6.2021. (englanniksi)
22. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 29.6.2021. (englanniksi)
23. ↑  Seppä, Lassi: Eetu Mäkiniemi ja Lauri Pajuniemi solmivat NHL-tulokassopimukset *Jatkoaika.com*.  1.5.2021. Jatkoaika r.y. Viitattu 29.6.2021.
24. ↑  Lauri Pajuniemi Stats, Profile, Bio, Analysis and More *sportsforecaster.com*. XML Team Solutions, LLC. Viitattu 13.11.2022. (englanniksi)
25. ↑  Rangers Recall Seven Players from Hartford *nhl.com/rangers*.  30.4.2022. New York Rangers. Viitattu 23.12.2023. (englanniksi)
26. ↑  Rangers Reduce Training Camp Roster by Five *nhl.com/rangers*.  1.10.2022. New York Rangers. Viitattu 13.11.2022. (englanniksi)
27. ↑  Elite Prospects - Hartford Wolf Pack *eliteprospects.com*. Everysport Media Group AB. Viitattu 23.12.2023. (englanniksi)
28. ↑  Pysch, Joakim: Lauri Pajuniemi klar för Malmö Redhawks *malmoredhawks.com*.  23.5.2023. Malmö Redhawks Ishockey AB. Viitattu 23.12.2023. (ruotsiksi)
29. ↑  Tilanne 17.12.2023
30. ↑  FIN - RUS (Line Up) *stats.swehockey.se*.  6.2.2020. Svenska Ishockeyförbundet. Viitattu 10.2.2020. (englanniksi)
31. ↑  FIN - CZE (Line Up) *stats.swehockey.se*.  8.2.2020. Svenska Ishockeyförbundet. Viitattu 10.2.2020. (englanniksi)
32. ↑  Löfman, Sini: Maalikooste: Ruotsi 3–2-voittoon Leijonia vastaan EHT-turnauksen toisessa ottelussa *leijonat.fi*.  16.12.2023. Suomen Jääkiekkoliitto ry – Finlands Ishockeyförbund rf. Viitattu 23.12.2023.
33. ↑  Lauri Pajuniemi *FinnProspects.com*.  27.1.2017. Viitattu 24.8.2017. (englanniksi)
34. ↑  Antti Pajuniemi *Elite Prospects*. Everysport Media Group AB.  (englanniksi)